Heikki Autto

**Heikki Samuli Autto** (s. 23. elokuuta 1984 Enontekiö) on suomalainen poliitikko, joka on kokoomuksen kolmannen kauden kansanedustaja Lapin vaalipiiristä. Autto on toiminut vuodesta 2025 puolustusvaliokunnan puheenjohtajana.

Autto on suorittanut hallintotieteiden maisterin tutkinnon Lapin yliopistossa vuonna 2011. Autto nousi ensimmäistä kertaa eduskuntaan vuoden 2011 eduskuntavaaleissa. Hän putosi eduskunnasta vuoden 2015 eduskuntavaaleissa ja toimi eduskuntakausien välissä Lapin yliopiston yhteyspäällikkönä. Autto nousi uudelleen eduskuntaan vuoden 2019 eduskuntavaaleissa.

Aikaisemmin Autto on toiminut kokoomuksen järjestösihteerinä, Suomen Yrittäjien elinkeinopoliittisena asiamiehenä sekä Rovaniemen kaupunginvaltuuston puheenjohtajana.

## Ura
Autto oli kokoomuksen ehdokas europarlamenttivaaleissa 2004. Hän sai 2&nbsp;399 ääntä eikä tullut valituksi. Vuoden 2007 eduskuntavaaleissa hän sai 2&nbsp;450 ääntä.

Vuoden 2008 kunnallisvaaleissa Autto valittiin Rovaniemen kaupunginvaltuustoon 523 äänellä. Hänet valittiin valtuuston puheenjohtajaksi 12. tammikuuta 2009, jolloin hänestä tuli Suomen nuorin kaupunginvaltuuston puheenjohtaja. Maaliskuussa 2009 Autto valittiin Pohjoismaiden konservatiivinuorten (, NUU) puheenjohtajaksi. NUU on pohjoismaisten kokoomusnuorten, Baltian maiden sekä pohjoisten itsehallintoalueiden yhteistyöjärjestö.

Autto oli ehdolla jälleen vuoden 2009 europarlamenttivaaleissa ja sai 17&nbsp;169 ääntä muttei tullut valituksi. Hänet valittiin eduskuntaan vuoden 2011 vaaleissa 5&nbsp;025 äänellä Lapin vaalipiiristä. Ennen valintaansa kansanedustajaksi Autto työskenteli vuosina 2007–2010 kokoomuksen järjestösihteerinä ja vuodesta 2010 Suomen Yrittäjien elinkeinopoliittisena asiamiehenä. Hän jäi tehtävästä toimivapaalle tultuaan valituksi kansanedustajaksi.

Eduskunnassa Autto oli jäsen maa- ja metsätalousvaliokunnassa (2011–2015) ja tarkastusvaliokunnassa (2014–2015) sekä varajäsen liikenne- ja viestintävaliokunnassa, talousvaliokunnassa, tulevaisuusvaliokunnassa, hallintovaliokunnassa ja suuressa valiokunnassa. Lisäksi hän oli jäsen kahden vuoden välein järjestettävän Arktisen alueen parlamentaarikkokonferenssin (CPAR) Suomen valtuuskunnassa (2011–2015) ja tulevaisuusvaliokunnan jaostossa ”Innostunut yhteiskunta” (2011–2015). Marraskuussa 2014 Autto valittiin Kemijoki Oy:n hallintoneuvostoon ympäristöministeriksi nousseen Sanni Grahn-Laasosen tilalle.

Autto putosi eduskunnasta vuoden 2015 vaaleissa. Kesäkuussa 2015 hän aloitti Lapin yliopiston yhteyspäällikkönä.

Palattuaan eduskuntaan kevään 2019 vaaleissa hänet valittiin maa- ja metsätalousvaliokunnan jäseneksi. Syyskuussa 2020 Porissa järjestetyssä kokoomuksen puoluekokouksessa Autto valittiin puoluevaltuuston puheenjohtajaksi. Syksyllä 2021 Autto valittiin eduskunnan liikenne ja viestintävaliokunnan jäseneksi sekä suuren valiokunnan varajäseneksi. Hän oli suuren valiokunnan puheenjohtaja vuosina 2023–2025. Keväällä 2025 Autto valittiin eduskunnan puolustusvaliokunnan puheenjohtajaksi.

## Näkemykset
### Arvot
Autto sijoittuu vaalikonevastausten perusteella poliittiseen keskustaan tai keskusta-oikeistoon. *[[Yle]]n* vaalikoneessa Autto ei erotu vahvasti konservatiivina tai liberaalina. *[[Helsingin Sanomat|Helsingin Sanomien]]* vaalikoneen käyttämällä GAL–TAN-jakaumalla Autto on kallellaan kansalliskonservatismiin (TAN). HS:n vaalikoneeseen Auton antamissa näkemyksissä korostuu voimakkaimmin oikeistolaiset mielipiteet.

### Seksuaali- ja sukupuolipolitiikka
Autto äänesti sukupuolineutraalia avioliittolakia vastaan marraskuussa 2014.

## Yksityiselämä
Autto on naimisissa ja hänellä on neljä lasta. Sotilasarvoltaan hän on reservin kapteeni.

Autto on saamelainen.

### Uskonto
Autto kuuluu evankelis-luterilaiseen kirkkoon. Autto uskoo Jumalaan ja pitää uskonnollisia elementtejä tärkeinä keskeisissä elämäntapahtumissa. Hän näkee kirkolla ja uskonnollisilla toimituksilla jokseenkin tärkeän roolin hengellisyyden harjoittamisessa, mutta ei osaa ottaa kantaa uskonnollisten tai hengellisten ihmeiden tapahtumiseen.

## Kunnia- ja ansiomerkit

*  Suomen Valkoisen Ruusun 1. luokan ritarimerkki (6.12.2023)
*  Kadettikunnan ansiomitali (2018)

## Lähteet

## Aiheesta muualla
* 
* Heikki Autton kotisivut
*